# רקבון מוסרי ואמוני באיצטלה של תורה

הפילוסוף היהודי עמנואל לוינס כתב בעקבות ההישגים המדעיים הגדולים של דורנו, משפטים המזמינים אותנו לחשיבה מעמיקה: **"יש הטוענים שהצורך בהגנת האדם מפני הטכנולוגיה של המאה הזאת נהפך לדחוף. שהאדם איבד בה את זהותו, עד כדי השתלבותו כגלגל אחד מגלגליה של מכונה עצומת ממדים בה סובבים חפצים ויֵשים. ... יש מן האמת בהצהרה זו. הטכנולוגיה מסוכנת. היא אינה מאיימת על זהות הפרט בלבד. היא עלולה לפוצץ את כוכב הלכת שלנו".**

אך אם בזמנו, הדאגה שהטכנולוגיה עוררה, הייתה בעיקר מפני סכנת ניצול היכולת הצבאית לרעה. לאחר כמה עשורים, מתברר שהסיכון במישור הצבאי מפני הטכנולוגיה, הוא כאין וכאפס לעומת הסכנה הנובעת מאמצעים טכנולוגיים כמו הרשתות החברתיות. רשתות אלה, הטומנות ביכולתן את האפשרות ליצור קשר אנושי קל ובלתי מסויג עם כל היקרים לנו - יהיה המרחק גדול ככל שיהיה - היא בלי ספק ברכה, אך עם זאת ברכה קטנה השוקעת מהר ועמוק לתוך מצבור חומר נפץ המסוכן לאין ערוך מכלי הנשק ההרסניים ביותר: היכולת המוענקת לכל אדם עלי אדמות לפרסם מה שהוא רוצה, לכל העולם כולו, בין אם אמת הוא או שקר, בין אם הוא מועיל או מזיק, בין אם הוא הורס או בונה, ומעל הכל - די במלה אחת של לשון הרע או דיבה כדי להרוס ולפגוע בציבורים שלמים, לרצוח אנשים פרטיים, ושום דבר לא יוכל לעצור בעד מפיץ רעל הדיבה ו/או המדנים.

ואנו כאזרחים פשוטים, עומדים דוממים מול השימוש הרצחני הנורא ברשתות החברתיות, בדאבון לב ובחוסר יכולת למתק ולמתן את הצער. ואילו לפחות רק רשעים מובהקים היו מנצלים את הרשתות בכדי לפגוע, היינו מנתחמים מעט באומרנו שאלה רשעי עולם. אבל כאשר דמויות שהתורה אמורה הייתה להיות נר לרגלם וכתר לראשם עושים גם הם שימוש לרעה נורא שכזה - התורה לובשת שק ואפר, ולא ניתן עוד לשתוק.

לאחרונה זה קרה שוב מצד דמויות העטורות משום מה בתארים תורניים, אך מתבררות כעבריינים ברורים על ההלכה: הם פנו למשטרת ישראל בעקבות פרסומים שפלים ובזויים, שאמצעי קללה זה של הרשתות הפיץ בתפוצת נאטו. ועל פי דיבה רעה זו, הם דורשים בקולי קולות ממשטרת ישראל לחקור את הרב טאו שליט"א, שהושב על ידם על ספסל הנאשמים, בחשד לדבר עבירה החרוטה באותיות קידוש לבנה בביוב המסריח של הרשתות החברתיות, הששות ושמחות להוציא דיבה!

לא אכנס לוויכוח אם האשמות הינן מבוססות או לא. כי בעיני, על אף שאיני תלמיד הרב טאו, ואיני חייב לו כלום, לא אכנס לריקודי מחול אלילי של עשתורת זו. לא מפני שאינני מאמין לאשה המתלוננת כי פגעו בה, ובמיוחד בתחום קשה זה. ואין בכוונתי בשום פנים למזער חומרת פגיעה באשה, ואין ספק שמחובתה להגיש תלונה, יהיה מי שיהיה הפוגע. אך לא אאמין מראש ובעצימת עיניים לשום תלונה, עדות או פרסום של אישה ושל איש, בכל נושא, כפי שדורשים מאיתנו בשנים האחרונות. כל זה קורה משום שהתרגלנו לנבזות מרושעת הנהוגה בימינו, בפרט בארצנו, לפיה ניתן לפרסם שם של חשוד לפני שיעמוד במשפט בכלל! מי יוכל להישאר נקי אחרי ששמו התנוסס על כל דפי העיתונות וכל שכן כל הרשתות החברתיות וערוצי האינטרנט למיניהם? שמו יישאר לעד נכתם מבלי שיִמָחה עוונו!

בדורנו, שחלקים גדולים ממנו נותקו ממקור מעיין נשמתם – התורה - על ידי מייסדי מדינתנו שרבים מהם לא ידעו לבנותה מבלי להרוס חלק מנשמתה, יאמרו רבים שאני מנסה לחפות על הרשע. לא ולא! להם נשיב כי מקרים כאלה על אף נדירותם, נידונו כבר בעבר הרחוק של עמנו, ונקבע היטב וברור איך מתמודדים עם אסונות כאלה, אם וכאשר יש בהם אמת בכלל.

וכך נפסק להלכה בישראל על פי התלמוד (מו"ק יז.) בניסוחו של הרמב"ם ובשו"ע: "**חכם זקן בחכמה, וכן נשיא, או אב בית דין, שסרח אין מנדין אותו בפרהסיא לעולם, אלא אם כן עשה כירבעם בן נבט וחבריו. אבל כשחטא שאר חטאות מלקין אותו בצנעה, שנאמר "וְכָשַׁלְתָּ הַיּוֹם וְכָשַׁל גַּם נָבִיא עִמְּךָ לָיְלָה" (הושע ד,ה), אף על פי שכשל כסהו כלילה. ואומרים לו הכבד ושב בביתך".**

אדם הרחוק מתורה יאמר קרוב לוודאי שיש כאן רצון לטיוח העובדות ומתן חסות לרע. אליו עלינו לומר: לא הבנת כלום! לשון חכמי ישראל ברורה. היא אינה מנקה אפילו אדם גדול מעונש אם אכן חטא. אולם עונשו ניתן לו הרחק מעיני הזרקורים: **"מלקין אותו בצנעה".**

אם כן, עונש יש, והוא לא קל. כל אדם ישר והגון בישראל, יודע שאכן קורה לעיתים שאדם שהיה אמור לייצג את המוסריות העליונה והנשגבה נכשל, אבל ב"ה, מקרים כאלה מועטים במכלול הדמויות הרבניות, כאשר מאידך די בפרסום של מקרה אחד בעייתי, בכדי ששמם של כל חכמי ישראל יוכפש. בעקבות הכפשה זו כל יסוד עמנו ויסוד נשמתו – התורה - יהרס: התורה, אהבת ה' ויראתו, שרק חכמי ישראל מלמדים אותה. משום כך, כדי להגן על התורה וכבודה שחוללו בעבירה (לא בכדי להגן על החוטא) - הענישה מתבצעת בסתר.

אם כן, כבר עצם הקריאה בפרהסיה לחקור את הרב ולא בצנעה, היא עבירה ברורה על ההלכה, וכל מי שידו הייתה במעל הזה, עונשו חמור כפי שאמרו רבותינו ז"ל (עירובין כא:). אבל יש חמור מזה לאין ערוך.

גם על פי ההלכה הנ"ל לפיה יש להעניש בסתר, יש לשאול: מי רשאי לשפוט ולהעניש במקרה שכזה? אין ספק שבית הדין שבמקום הוא הממונה על כך, כיוצא מדברי הרמב"ם והשו"ע הנ"ל. וגם אז, כשהנשפט הוא חכם גדול בישראל, לא כל בית דין רשאי לשופטו, וחייבים לפנות לגדולים ממנו. ואם אין גדולים ממנו, חייבים לרכז קבוצה גדולה של חכמים שילכו ביחד אליו (כמבואר בדברי חז"ל).

ואם כן, נשאלת השאלה מי מינה את שלושת-ארבעת הזאטוטים, שלפחות אחד מהם היה "תלמיד" של הרב טאו, וכבר לפני שנים רבות נוצר ניכור ביניהם - לשפוט ת"ח זקן ומפורסם?! אחד מהם, לפי מה שקראתי, טוען שחקר את אחת המתלוננות ועל פי זה המליץ לפנות למשטרה, אבל אם כן, כבר בזה העמיד עצמו חוקר ושופט!

ומסתמא יאמרו כולם בתמימות, שכולה צביעות כמובן, "לא שפטנו. אלא רק פנינו למשטרה לחקור, לחשוף את האמת לטובתו של הרב או לעשות 'צדק' עם הקורבנות!".

אם הקב"ה שם קץ לחושך, עלינו מוטל לשים קץ לצביעות ולחנופה:

א) ההסכמה להקשיב למה שהתפרסם ברשתות, הוא כבר קבלת לשון הרע ודיבה, ופשע חמור בפני עצמו.

ב) חקירת אחת המתלוננות היא העמדת עצמו כמוסמך לשפוט! - עבירה שנייה.

ג) דרישה מן המשטרה לחקור היא כבר מתן גושפנקא להאשמות, ומתוקף מעמדם התורני, מעשה השופך רותחין על ראשו של ת"ח גדול וזקן, היא כבר סקילתו ברבים!

ד) גרוע מכל: ההסכמה לשמוע מתלוננת, כאשר אינם על תקן בית דין – כבר הופכת אותם לראויים לעונש קשה כמפורש בפסחים (קיג:), לגבי מי שהגיש תלונה לבית הדין, ע"פ עדות יחיד שלו, באשר קבלת עדות כזו שאינה קבילה, הופכת להוצאת דיבה של ממש!

אם כנים היו, אם ישרים היו, מדוע לא הלכו לסמכויות עליונות רבניות, כגון בית הדין הגדול של הרבנות הראשית לישראל, מוסד שמעמדו וגישתו הממלכתית לא היו מאפשרים לרב טאו לסרב להופיע בפניו ולהישפט? או לחילופין, מדוע לא ליוו את המתלוננות למשטרה להגיש תלונותיהן ולדרוש חקירה יסודית? לא! הם החליטו כבר לפרסם את ההאשמות ברבים, כאשר כל ילד יודע שמרגע זה, החשוד יושב על ספסל הנאשמים ללא כל סיכוי לנקות את שמו, אף כאשר יצא זכאי! האם יש להם חשבון עם הרבנות הראשית לישראל, כדי להימנע מפנייה אליה? אל להם להסתתר מאחורי הצהרות הבל, לפיהן "הדברים כבר התפרסמו", שהרי מי יקנה היתממות שכזו?

רק חסרי יראת שמים, חסרי כל דאגה לעם, חסרי כל דאגה לתורה ולקשר העם כולו לתורת ה', יכולים להתנהג בצורה כה מחפירה וכה בזויה. מפני שאף אם כל הדוחות המשטרתיים יוכיחו מעל כל ספק לעיני כל עם ישראל שלא היה קמצוץ של אמת בתלונות – תלונות שכל איש הירא את ה' חייב להחזיקן כשקריות כל עוד לא הוכח ההיפך – שמו של הרב יישאר מוכתם לנצח. עולמם הרוחני של רבבות צעירים שהיו מתייחסים לעצם שמו ביראת כבוד, כתלמידו של הרצי"ה קוק זצ"ל בנו של הרואה הגדול וממשיך דרכו, יישאר פגוע אם לא הרוס. והנזק לתורה, ליראת ה' ולאהבתו יהיה בל משוער ובלתי הפיך. אני כבר יכול להעיד על מקרים רבים כאלה, של צעירים שהתרסקו רוחנית רק לשמע החשדות.

אנו כולנו תפילה שלפנינו חלום בלהות, ושמחר השמים יזרחו מטהרה. אבל אם ח"ו יתברר שיש אפילו קמצוץ של אמת בדברים, אז על כל איש ללבוש שחורים ולהתעטף שחורים, כי יהיה זה אסון רוחני קשה לעם ישראל, ולתקן את הנזק יידרשו דורות שלמים. ואותם תאבי כבוד ופרסום, שמפאת עוינות אידיאולוגית ו/או אישית עשו זאת, על אף שהם יודעים שמבחינה חוקית חלה על כך התיישנות, העדיפו לרקוד "מה יפית" לעיני העם ולהיראות דון-קישוטים תורניים רודפי צדק, והיו מוכנים להשפיל כבודו של חכם מפורסם ולשפוך את דמו ברבים תוך השפלת התורה עד מתחת לעפר ממש, ולגרום הרס רוחני אצל רבבות צעירים ומבוגרים, הרס שלא היה כדוגמתו מאות בשנים.

במקום לקיים דברי רבותינו "כסהו כלילה" הם נושאים באחריות בלתי משוערת על הנזק הרוחני האדיר הזה, ואין לי צל של ספק שלא תהיה להם מחילה לא בעוה"ז ולא בעוה"ב! במיוחד שהתוצאה לא תביא מזור לא לקרבנות (במדה וישנם) ולא לחברה, אלא רק פגיעה ברב. וכתוצאה ממעמדו, חילול השם שלא היה כדוגמתו כבר דורות רבים מאד. בעיני, בעקבות מעשה שפל בלתי נסלח ובזוי זה, ייחשבו מאכליהם לנבלות וטריפות, וספריהם לספרי קוסמים.

כל שנותר לנו הוא להתפלל שהקב"ה יציל אותנו מדמויות תורניות שדאגתם האישית, זו או אחרת, גוברת על כל טובת עמנו. מנקודת ראות תורנית מדובר ברשעות גמורה. אין בדבריי כל מגמה להקטין את החומרה של פגיעה באשה, אולם אם פגיעה באשה מצד ת"ח היא בעינינו חילול השם בלתי נסלח, על אחת כמה וכמה שהרס האמונה בתורה ובחכמים היא דבר שלא יימחל לעולם.